Bari Vecchia

Bari Vecchia edo Bari Zaharra (ofizialki San Nicola auzoa) Bari hiriko auzo historikoa da. Harresi zaharren barruan dago, eta XIX. mendetik Bari zaharra deitzen zaio, hiri berriarekin alderatuta ( 1813an hasi zen eraikitzen Joachim Muraten erregealdian).

Bari Vecchia Bariko bi portuen (portu zaharra eta portu berria) arteko penintsulan dago, hegoaldean Corso Vittorio Emanuelek mugatzen duen eremuan, hiri berria trenbidearen eta kostaldearen artean hedatzen den bitartean, sare ortogonalean antolatutako kaleekin. 

 Deskribapena 
Antzinako hiriaren harresiek batez ere ekialdean iraun dute, itsasertzetik bereizten alde urbanoa. Erdi Aroko hiri-plan tipikoa du hiriak. 

Bari zaharrean monumentu erromaniko aipagarriak daude, besteak beste, San Nikolas basilika ( XII. mendea ), Apuliako arkitektura erromanikoko maisulana. Miresteko beste eraikin bat, bere kripta ederrekin batera , San Sabino katedrala ( 1170-1178 ) da, zeinaren artxiboetan 1025 inguruko Exultet ospetsua (ereserki bat duen eskuizkribua) gordetzen den.

Gune historikoa eliza txikiagoz beteta dago, hala nola Santa Maria del Carmine eliza, San Domenico, San Gregorio ( XI. mendea - XII. mendea ), Hirutasunaren eliza, San Giorgio dei Martiri (edo armeniarren ) eliza, Santa Chiara eliza, Chiesa di San Giuseppe, San Marco dei Veneziani eliza, Santa Scolastica, Santa Pelagia, San Giacomo, Gesù eliza, Santa Teresa dei Maschi eliza (ondoan komentua duena), San Michele eliza eta Chiesa della Vallisa esaten zaiona. Gurtza kristauaren beste ezaugarri bat kaleetako hormetan ugari ikus daitezkeen edikuluak dira.

Hirigunearen ondoan dago hañaber Normandiar-Suabiar gaztelu ospetsua, Frederiko II.ak Suabiakoak eraikia —zeinaren muin nagusia behintzat kontserbatu den— lehenagoko normandiar eta bizantziar gotorlekuen kokalekuan. Bereziki aipagarria da bertan aurkitu izana, 1980ko hamarkadaren hasieran egindako indusketetan, eliza kristau goiztiar txiki baten plano osoa, absidea kanonikoki ekialdera, hau da, egunsentiko eguzkirantz, orientatuta zuela. Eliza, bataiarriarekin eta beheko solairuan hainbat hilobirekin, bisita daiteke gazteluan.

XVI. mendean handitu zuten gaztelua, Aragoiko Isabelen eta geroago bere alabaren, Poloniako Bona Sforza erreginaren, egoitza bihurtu zenean. XIX. mendean erabili zen lehenik espetxe gisa eta gero kaserma gisa.

Antzinako Bariko beste eraikin ospetsu bat Fortino di Sant'Antonio Abate gotorlekua da, XIV. mendean Tarentoko printze Giovanni Antonio Orsini Del Balzok defentsa helburuetarako eraikia, 1463an Bariko herritarrek beraiek eraitsia eta XVI. mendean berreraikia.

Hiriguneko enparentzetan nabarmentzen dira Piazza del Ferrarese  eta Piazza Mercantile antzinakoa, non Colonna Infame  esaten dioten pikota dagoen. Palazzo (jauregi) ugari gorde dira halaber.

 Iruditegia 

 Erreferentziak 

 Kanpo estekak 

Kategoria:Hiri harresituak
Kategoria:Hirigune historikoak
Kategoria:Bari